D Silvretta isch e Gebirgsgruppe i de zentrale Ostalpe, wo zwüsched Östrych mit de Bundesländer Tirol und Vorarlbearg und de Schwiiz mit em Kanton Graubünda liit. Uf em Gipfel vo de Drüländerspitze stoossed Tirol, Vorarlberg und Graubünden zäme. I de Silvretta ligged vili Bärggipfel mit ere Höchi vo über 3000 Meter (Drütusiger). Vor allem uf de Nordsyte z Östrych und i de Schwiiz im Norde vom Flüelapass gits es paar grösseri und chlineri Gletscher. Drum heisst das Gebiet au „di Blau Silvretta“.